hotchpotch/miracl-hf-unified huggingface dataset:
Leslie Quagraine
Leslie Quagraine (s. Lontoo) on Suomessa asuva brittiläissyntyinen kuvittaja, joka tunnetaan muun muassa "Helsingin Sanomien" juttujen yhteyteen tekemistään sadoista kuvituspiirroksista. Hän on tehnyt myös muun muassa kirjankansia ja -kuvituksia.
Lontoossa suomalaisen äidin pojaksi syntynyt Quagraine on toiminut kuvittajana Suomessa 1970-luvulta alkaen. Tuusulan Ruotsinkylässä asuva Quagraine on innokas ilmailuhistorian harrastaja ja perusti vuonna 2015 aiheeseen keskittyvän lehden nimeltä "Old Aeroplanes".
Chadwell Heathin rautatieasema
Chadwell Heathin rautatieasema on rautatieasema Redbridgen kaupunkipiirissä Lontoossa. Se sijaitsee TfL Railin (tulevan Crossrailin) reitillä Goodmayesin ja Romfordin asemien välillä, Oyster-vyöhykkeellä 5.
Chadwell Heathin asema avattiin 11. tammikuuta 1864. Se sai uudeksi nimekseen Chadwell Heath for Becontree vuonna 1927, mutta tarkenne poistui myöhemmin käytöstä ja nimi palasi entiselleen. Asemaa käytti noin 3,7 miljoonaa matkustajaa kaudella 2015–2016.
1,5-pentaanidioli
1,5-pentaanidioli (CHO) on dioleihin eli kahdenarvoisiin alkoholeihin kuuluva orgaaninen yhdiste. Yhdistettä käytetään muun muassa polymeerien, muovinpehmentimien ja muiden kemikaalien valmistukseen.
Huoneenlämpötilassa 1,5-pentaanidioli on väritöntä ja siirappimaista nestettä. Yhdiste liukenee erittäin hyvin veteen ja etanoliin, asetoniin ja etyyliasetaattiin. Poolittomiin orgaanisiin liuottimiin se liukenee niukemmin.
1,5-pentaanidiolia voidaan valmistaa pelkistämällä glutaarihappoa tai sen estereitä esimerkiksi dimetyyliglutaraattia vedyttämällä. Yhä suurempi osa valmistetaan kuitenkin vedyttämällä tetrahydrofurfuryylialkoholia. Tässä reaktiossa katalyyttinä käytetään kuparikromiittikatalyyttejä tai piidioksidiin sidottua rodiumia ja reniumia.
1,5-pentaanidiolia käytetään monomeerina polyesterien ja polyuretaanien valmistuksessa. Yhdiste lisää tuotteen joustavuutta ja alentaa polymeerin lasisiirtymäpistettä. Yhdisteestä valmistettavia estereitä käytetään muovinpehmentiminä muun muassa selluloosapohjaisissa tuotteissa. Muita 1,5-pentaanidiolista valmistettavia aineita ovat hydrauliset nesteet, emulgointiaineet, väriaineet, lääkkeet ja useat heterosykliset yhdisteet.
Jacob Barnett
Jacob L. Barnett (s. 26. toukokuuta 1998, Indianapolis, USA) on jatko-opiskelija ja opiskelee teoreettisen fysiikan instituutissa (Perimeter Institute for Theoretical Physics) Waterloossa Kanadassa. Häntä pidetään ihmelapsena, ja hänen mitattu älykkyysosamääränsä on 170. Hän pääsi 10-vuotiaana opiskelemaan Indiana University -yliopistoon. 13-vuotiaana hän julkaisi ensimmäisen tutkimuksensa ja on nuorin astrofysiikan tutkimuksen tehnyt.
Barnett on muun muassa keksinyt oman versionsa suhteellisuusteoriasta, ja on opiskellut differentiaali- ja integraalilaskentaa, algebraa, geometriaa ja trigonometriaa.
Hänen äitinsä Kristine Barnettin kirjoittamassa elämäkerrassa kerrotaan, että Jacob Barnettille oli kaksivuotiaana diagnosoitu autismi. Barnett ei käynyt tavallista koulua, vaan hänen vanhempansa opettivat häntä. Asiantuntijat ja lääkärit ennustivat, että Barnettin tulevaisuus olisi hyvin synkkä, ja kysyttiin, oppisiko hän koskaan huolehtimaan itsestään, suorittamaan jokapäiväisiä tehtäviä tai edes lukemaan.
10-vuotiaana Barnett hyväksyttiin yliopistoon opiskelemaan.
Vuonna 2015 julkaistussa tutkimuksessaan Jacob Barnett ja Lee Smolin osoittavat, että hamiltonialaisessa näkemyksessä kvanttigravitaatioon on ongelma. Barnett oli tuolloin 13-vuotias ja on näin ollen nuorin astrofysiikan tutkimuksen julkaissut. Barnett on sittemmin tehnyt muitakin tutkimuksia kvanttimekaniikkaan liittyen.
Hän on kehittänyt myös omia teorioita. Eräs hänen teorioistaan on, että universumi ei ole litteä, kuten on oletettu, vaan kaarevan muotoinen.
Barnett kertoi "Forget What You Know" Ted Talk -puheessaan vuonna 2012 siitä, miksi jokaisen tulisi ajatella asioita omalla luovalla tavallaan, eikä hyväksyä koulussa opetettua tietoa itsestään selvyyksinä pidettyinä asioina. Vuonna 2015 "Be Original Already" The Igniste Conference -puheessaan hän kertoi jokaisen omien ideoiden merkityksestä. Hän käytti esimerkkinä fysiikkaa ja kvanttifysiikkaa ja niiden historiaa.
Barnett aloitti vuonna 2013 teoreettisen fysiikan opinnot Perimeter Institute for Theoretical Physics'issä, Kanadan Waterloossa. Tämän oppilaitoksen tarkoituksena on tuottaa korkeasti koulutettuja ja erittäin motivoituneita jatko-opiskelijoita teoreettinen fysiikan edelläkävijöiksi. Hän suoritti siellä maisterin tutkinnon yhdessä vuodessa ja valmistui vuonna 2014. Hän oli tuolloin 15-vuotias ja nuorin, joka koskaan oli suorittanut kyseisen tutkinnon. Sen jälkeen hän on jatkanut opintojaan samassa instituutissa.
Eidsfossin kirkko
Eidsfossin kirkko on kirkko Norjassa Vestfoldin läänissä Hofin kunnassa.
Kirkon on suunnitellut Holger Sinding-Larsen ja se on valmistunut vuonna 1904. Ulkoa katsottuna se on muodoltaan ristikirkko, mutta sisäosa on muodoltaan pitkäkirkko, jossa on pieni kuori. Alttarin molemmilla puolilla on ovet, mikä on tavallinen ratkaisu monissa tuon ajan kirkoissa. Alttaritaulun on maalannut Elna Schwartz ja se esittää Jeesusta Getsemanessa, mikä oli yleinen kuva-aihe tuohon aikaan. Kirkossa on 200 istumapaikkaa.
Anthony Powell (kirjailija)
Anthony Dymoke Powell [ˈpoʊəl] CH CBE (21. joulukuuta 1905 Lontoo – 28. maaliskuuta 2000 Chantry, Somerset) oli englantilainen kirjailija, joka tunnetaan parhaiten 12-osaisesta romaanisarjastaan "Tanssi ajan pyörteissä" (A Dance to the Music of Time). Siitä on suomennettu neljä ensimmäistä osaa: "Kasvatuksen nimissä" (A question of upbringing; 1952, Otava 1982), "Ostajan markkinat" (A Buyer’s Market; 1955, Otava 1986), "Hyväksyjien maailma" (The Acceptance World; 1955, Otava 1988) ja "Lady Mollyn vieraat" (At Lady Molly’s; 1957, Otava 1991).
Powellia pidetään yhtenä ”mennyttä maailmaa” kuvanneen brittikirjailijasukupolven jäsenenä yhdessä Graham Greenen, George Orwellin ja Evelyn Waugh’n kanssa. "Tanssi ajan pyörteissä" -teossarja ulottuu ensimmäisen maailmansodan lopulta 1970-luvulle asti ja kertoo etupäässä brittiläisestä yläluokasta ja boheemista sivistyneistöstä. Tarinan kertojana toimii kirjailijaa itseään muistuttava hahmo Nicholas Jenkins. Yhdessä Nigel Whitemoren kanssa Powell sovitti teossarjan vuonna 1997 ensiesitetyksi television minisarjaksi.
Anthony Powell syntyi Lontoossa joulukuussa 1905 upseeriperheeseen. Työkomennukset veivät isää ympäri maailman, ja Etonissa ja Oxfordin yliopistossa opiskellut Anthony-poika vieraili lomilla usein isänsä luona, myös Helsingissä ja Viipurissa. Duckworth-kustantamon palveluksessa Powell tutustui muun muassa George Orwelliin, John Galsworthyyn, Evelyn Waugh’hon ja W. Somerset Maughamiin.
Powellin esikoisteos "Afternoon Men" ilmestyi 1931. Kokeiltuaan heikolla menestyksellä elokuvakäsikirjoittajan työtä 1930-luvun puolenvälin Hollywoodissa Powell päätti keskittyä proosaan. 1930-luvulla ilmestyi neljä muutakin romaania, mutta parhaiten Powell tunnetaan toisen maailmansodan jälkeisistä teoksistaan.
1970- ja 1980-luvulla Powell kirjoitti neliosaisen muistelmateoksen "To Keep the Ball Rolling". Hänen viimeiseksi romaanikseen jäi "The Fisher King" (1986), jonka jälkeen hän julkaisi vielä päiväkirjatekstejään.
Helsingin Väestönsuojelumuseo
Helsingin Väestönsuojelumuseo on Helsingin kaupungin pelastuslaitoksen museo. Museo esittelee väestönsuojelun historiaa ja nykypäivää. Kruununhaassa sijaitseva museo on rakennettu toisen maailmansodan aikaiseen väestönsuojaan. Näyttelytiloissa on mm. jatkosodan aikainen koti ja väestönsojelualan esineistöä. Helsingin väestönsuojeluyhdistys ry vastaa museon ylläpidosta ja järjestää museossa vieraileville yhdistyksille, ryhmille ja koululuokille tilauksesta myös turvallisuuskoulutusta.
Teatteri Quo Vadis
Teatteri Quo Vadis on vuonna 1985 perustettu, monessa yhteydessä palkittu ammattiteatteri. Perustamisestaan lähtien Quo Vadis on tuottanut Suomessa ja ulkomailla yli 50 produktiota kuten; draama-, tanssi-, luento-, musiikki-, ja lastenesityksiä. Produktioihin lukeutuu myös runoutta ja tarinateatteria. Quo Vadis on julkaissut myös videoita ja kirjallisia julkaisuja.
Jo perustamisestaan lähtien Quo Vadis on toiminut kiertävänä teatterina, ilman vakituista esitystilaa. Teatterilla on useita eurooppalaisia teattereita yhteistyökumppaneina ja tekee paljon esityksiä myös ulkomailla. Näytöksiä on tehty mm. Ranskassa, Espanjassa, Saksassa, Venäjällä, Ruotsissa ja Puolassa.
Toimintamallissa Quo Vadis luo ajallisesti pitkiä kaaria, joissa esittäminen ja jatkokehittely vuorottelevat. Tuotantotapa mahdollistaa tutkivan teatterin, jossa esitys itsessään tutkii ja kasvattaa ymmärrystä esityksellisin keinoin.
Kiertävän luonteensa takia Quo Vadis on esiintynyt useilla näyttämöillä, ulkotiloissa, festivaaleilla, teatterijurtassa, veneessä ja yksityisasunnoissa.
Bridgetownin synagoga
Bridgetownin synagoga on Barbadoksen ainoa synagoga. Siihen kuuluu mikvah-allas, joka on läntisen pallonpuoliskon ainoa. Alkuperäinen synagoga tuhoutui hurrikaanissa vuonna 1831. Uudelleen rakennetussa synagogassa on piirteitä goottilaisesta renessanssista, juutalaisesta ja barbadoslaisesta arkkitehtuurista.
Kilpikierrot
Kilpikierrot ("Menispermum") on kilpikiertokasvien (Menispermaceae) heimoon kuuluva kasvisuku. Sukuun kuuluu ainakin kaksi lajia, joiden lisäksi sukuun on kuvattu noin parikymmentä muutakin lajia, mutta näiden taksonominen asema on toistaiseksi epäselvä.
Aasiankilpikiertoa ("Menispermum dauricum") ja kanadankilpikiertoa ("Menispermum canadense") käytetään köynnöstävinä koristekasveina eri puolilla maailmaa.
Sanfrid Takala
"Sanfrid" Martin Takala, (1883, Ylihärmä – 1945), oli suomalainen laulaja ja viulisti. Takala teki kuusi levytystä vuonna 1912 omalla viulunsäestyksellä. Hän oli Matti Edvard Takalan velimies.
Milan Melindo
Milan Melindo (s.29. helmikuuta 1988) on filippiiniläinen alemman kärpässarjan nyrkkeilijä ja hallitseva IBF liiton maailmanmestari painoluokassaan.
Melindo aloitti ammattinyrkkeilyuran 17-vuotiaana vuonna 2005. Voitettuaan 29 ensimmäistä ottelua Melindo pääsi haastamaan kärpässarjan mestari Juan Francisco Estradan mutta hävisi ottelun kaikin tuomariäänin kaksitoistaeräisen ottelun päätteeksi. Vuonna 2015 Melindo kohtasi Javier Mendozan IBF liiton mestaruusottelussa mutta hävisi teknisellä päätöksellä kuudennen erän jälkeen haavojen vuoksi. Melindolta myös vähennettiin piste viidennessä erässä vyön alle lyömisestä. Vuonna 2016 Melindo kohtasi Maximino Floresin voittaen ottelun seitsemännessä erässä tuomarin keskeyttäessä ottelun vahingossa tapahtuneen päiden yhteentörmäyksen vuoksi. Melindo voitti väliaikaisen IBF liiton mestaruuden voittamalla Teeraphong Utaidan kaksitoistaeräisen ottelun päätteeksi yksimielisesti tuomariäänillä. Melindo virallisti mestaruuden voittamalla Akira Yaegashin ensimmäisen erän tyrmäysvoitolla. Melindo on puolustanut mestaruutta kerran voittaen Hekkie Budlerin kaksitoistaeräisen ottelun päätteeksi hajaäänituomiolla.
| Boxrec.com
Pokémon Ultra Sun ja Ultra Moon
Pokemon Ultra Sun ja Ultra Moon on vuoden 2017 marraskuussa tullut Pokèmon -peli. Pelien kansissa näkyy pokemonit Solgaleo ja Lunala, jotka ovat yhdistyneet Necrozma-pokemonin kanssa.
Lisäyksiä Sun ja Moon peleihin on muun muassa uusia alueita, mahdollisuus palata Ultra Spaceen, eroava juoni, uusi kuvaustoiminto, ja liikkuvia pokemoneja taisteluiden ulkopuolella.
Välinehuoltaja
Välinehuoltaja on vastuussa sairaanhoidossa tarvittavien välineiden ja laitteiden käyttövalmiudesta: hän pesee ja desinfioi ne sekä varmistaa niiden toimivuuden.
Välinehuoltaja työskentelee esimerkiksi sairaalan tai terveyskeskuksen välinehuoltokeskuksessa, leikkaussalissa tai laboratoriossa.
Välinehuoltajan ammattitutkinnon ja erikoisammattitutkinnon voi suorittaa toisella asteella näyttötutkintona.
Chamissepensas
Chamissepensas ("Adenostoma fasciculatum") on ruusukasvien (Rosaceae) heimoon kuuluva kasvilaji. Se on välimerellisessä ilmastossa kasvava pensas, jota kasvaa alkuperäisenä Kaliforniassa sekä paikoin myös muualla Yhdysvaltojen länsiosissa.
Chamissepensas kasvaa rinteillä ja sitä tavataan merenpinnan tasosta aina lähes 2400 m:n korkeuteen saakka. Chamissepensas menestyy neutraalissa sekä hieman happamassa että emäksisessä maaperässä.
Chamissepensas on kaksikotinen kasvi ja sitä pölyttävät mehiläiset. Se kukkii kesä–elokuussa.
Ártan arkeologinen museo
Ártan arkeologinen museo () on arkeologinen museo Ártan kaupungissa Kreikassa. Se esittelee kaupungin paikalla sijainneen antiikin aikaisen Ambrakian kaupungin sekä sen lähiympäristön esinelöytöjä.
Museo on perustettu vuonna 1973. Se toimi alun perin kaupungin Panagía Parigorítissan kirkon yhteydessä olleessa bysanttilaisaikaisessa ruokasalissa ("trapeza") 1200-luvulta. Se kävi pieneksi löytöjen määrän kasvaessa. Vuodesta 2006 museo toimii uudessa museorakennuksessa, jonka rakentaminen alkoi vuonna 1999. Museorakennus sijaitsee kaupungin lounaislaidalla lähellä Árachthos-jokea. Rakennuksen pinta-ala on neliömetriä ja sen näyttelytilojen pinta-ala noin 500 neliömetriä. Museoon kuuluu myös muun muassa esineiden kunnostus- ja säilytystiloja.
Museon kokoelmiin kuuluu esineitä eri puolilta Ártaa ja sen ympäristöä. Löydöt ajoittuvat paleoliittiselta kaudelta roomalaiselle kaudelle. Erityisesti museo esittelee antiikin Ambrakian kaupungin kehitystä sen perustamisesta tuhoon kaupungin pyhäköistä, teattereista ja muista rakennuksista sekä haudoista tehtyjen löytöjen kautta. Museoesineisiin kuuluu muun muassa veistoksia ja pienoispatsaita, keramiikkaa, pronssiesineitä, hautakiviä, rahoja sekä piirtokirjoituksia.
Merkittävimpiä esineitä ovat muun muassa Damonin Aleksioksen pojan hautakivi 200- tai 100-luvulta eaa.; nymfien, Hermeen ja Panin pyhäkkönä toimineesta Koudounótrypan luolasta löydetyt pienoispatsaat ja reliefit; Apollon Pythios Soterin temppelin raunioista löydetty piirtokirjoitus, joka määrittelee Ambrakian ja Kharadroksen rajat noin vuodelta 167 eaa.; sekä Afroditeen pienoispatsas 100-luvulta eaa.
Rautaispensaat
Rautaispensaat ("Cercocarpus") on ruusukasvien (Rosaceae) heimoon kuuluva kasvisuku. Sukuun kuuluu ainakin viisi lajia, joiden lisäksi sukuun on kuvattu 30 muutakin lajia, mutta näiden taksonominen asema on toistaiseksi epäselvä.
Amfípolin arkeologinen museo
Amfípolin arkeologinen museo (myös "Amfipoliin arkeologinen museo", ) on arkeologinen museo Amfípolin kylässä Kreikassa. Se esittelee läheiseltä antiikin Amfipoliin kaupungin arkeologiselta alueelta sekä lähiseudulta löydettyä pääosin antiikin aikaista esineistöä.
Museon perustamista ajoi Amfipoliin kaivauksia suorittanut Dimítrios Lazarídis. Museon rakentaminen alkoi vuonna 1976 ja museorakennus otettiin käyttöön vuonna 1995. Museorakennus sijaitsee Amfípolin kylän itälaidalla vajaan kilometrin Amfipoliin arkeologisesta alueesta pohjoiseen.
Museon kokoelmat on järjestetty sekä kronologisesti että teemoittain. Kokoelmiin kuuluu löytöjä esihistorialliselta ajalta bysanttilaiselle ajalle saakka. Esineisiin lukeutuu muun muassa löytöjä keskiseltä neoliittiselta kaudelta varhaiselle rautakaudelle (n. 5000–750 eaa.); löytöjä arkaaiselta kaudelta alueen kreikkalaisten siirtokuntien perustamisen ajalta (n. 700–500-luvut eaa.) muun muassa hautausmailta; klassisen ja hellenistisen kauden löytöjä kaupungin kukoistuskaudelta, mukaan lukien esineet kaupungin pyhäköistä, gymnasionista, työpajoista ja haudoista; roomalaisen kauden löytöjä muun muassa yksityistaloista; sekä varhaiskristillisen ja bysanttilaisen ajan löytöjä alueen basilikoista ja muista kirkoista. Museoesineisiin lukeutuu muun muassa keramiikkaa, veistoksia, figuriineja, aseita, koruja, rahoja, hautakiviä ja lattiamosaiikkeja.
Hakumäki (Hämeenlinna)
Hakumäki on Hämeenlinnan 38. kaupunginosa. Alue sijaitsee noin kuusi kilometriä keskustasta kaakkoon Katumajärven rannalla. Hakumäessä sijaitsee nykyisin hotellikäytössä oleva kartano Vanajanlinna sekä sen yhteyteen perustettu golfkenttä Linna Golf. Lisäksi kaupunginosassa sijaitsevat uusi Äikäälän asuinalue, kaupungin omistama ja vuokraama vapaa-aikarakennus Kipinäniemessä sekä uimaranta. Muilta osin alueella on vähäistä asutusta, metsää ja peltoa. Hakumäki rajoittuu Mäskälän, Kappolan ja Harvialan kaupunginosiin sekä Janakkalan kuntaan.
Arviomies
Arviomies ("The Adjuster") on Atom Egoyanin käsikirjoittama ja ohjaama kanadalainen draamaelokuva vuodelta 1991. Se on esitetty Yle TV1 -kanavalla 6. huhtikuuta 1997.
Vieraantuneisuutta tutkivassa elokuvassa naimisissa oleva vakuutusyhtiön tarkastaja (Elias Koteas) tutkii tulipalotapauksia ja auttaa niiden uhreiksi joutuneita yksinäisiä naisia. Hänen vaimonsa (Arsinèe Khanjian) toimii pornofilmien sensorina.
"The New York Timesin" kriitikot valitsivat "Arviomiehen" vuonna 2004 yhdeksi kaikkien aikojen tuhannesta parhaasta elokuvasta maailmassa.
Euroopan unionin lainvalvontakoulutusvirasto
Euroopan unionin lainvalvontakoulutusvirasto (CEPOL, tunnettiin aiemmin nimellä "Euroopan poliisiakatemia") on vuonna 2005 perustettu, Unkarin Budapestissä toimiva EU:n erillisvirasto. Se pyrkii koulutuksella edistämään eurooppalaista ja kansainvälistä lainvalvontayhteistyötä. Viraston palveluksessa on noin 60 ihmistä.
Ruutupirkko
Ruutupirkko ("Propylea quatuordecimpunctata") on leppäkerttujen heimoon kuuluva hyönteislaji. Se on noin 3,5–4,5 mm kokoinen ja sen etuselkä on keltainen, mustakirjauksinen. Ruutupirkon peitinsiivissä on keltaisella pohjalla enemmän tai vähemmän ruutumaisia, osin yhteensulautuneita kuvioita. Laji on yleinen Etelä- ja Keski-Suomessa, mutta levinnyt Oulun korkeudelle asti.
Ruutupirkko elelee ruohikossa ja sitä ahdistettaessa se voi tirskauttaa oranssin väristä nestettä ruumiin jaokkeistaan. Ruutupirkon aikuiset ilmestyvät keväällä ja toukkia näkee keskikesällä. Syksyllä aikuiset ruutupirkot hakeutuvat talvehtimispaikkoihin.
Ruutupirkko on peto ja sitä voidaan käyttää tuholaisten biologisessa torjunnassa, sillä se syö erityisesti kirvoja (Aphididae) ja kemppejä (Psylloidea).
Euroopan tasa-arvoinstituutti
Euroopan tasa-arvoinstituutti (, EIGE) on vuonna 2010 perustettu, Vilnassa Liettuassa toimiva EU:n erillisvirasto. Se hankkii ja jakaa tutkimustietoa sukupuolten tasa-arvosta. EIGE pyrkii edistämään naisten ja miesten yhtäläisiä mahdollisuuksia
niin Euroopassa kuin sen ulkopuolellakin. Viraston palveluksessa on noin 50 ihmistä.
Virasto seuraa esimerkiksi YK:n Pekingin toimintaohjelman (PFA, 1995) 12 alan etenemistä EU:ssa.
Eräs Euroopan tasa-arvoinstituutin käyttämä mittari on "sukupuolten tasa-arvon indeksi" (). Se kuvastaa sukupuolten välistä tasa-arvoa tarkastelualueella. Indeksiarvo 100 kertoo sukupuolten olevan tasa-arvoisia, pienemmät indeksiarvot kuvastavat kasvavaa eriarvoisuutta. Kunkin maa-arvon lisäksi kerrotaan indeksiarvot tasa-arvon osa-alueilla (työ, tieto, vallankäyttö, raha, ajankäyttö, terveys). EIGE:n mukaan EU:n 28 maan sukupuolten tasa-arvon indeksi oli 66,2. Suurimmat sukupuolten tasa-arvon indeksin (2017) arvot olivat vuoden 2015 aineiston perusteella EU-maista Ruotsissa (82,6), Tanskassa (76,8), Suomessa (73,0) ja Alankomaissa (72,9). Suomen sijoitus laski; ennen vuotta 2017 Suomi oli EU:ssa toiseksi tasa-arvoisin maa. Silti tasa-arvosta oltiin Suomessa tämän mittarin mukaan vielä yli neljänneksen päässä. Alhaisimmat indeksiarvot saivat EU-maista Kreikka (50,0), Unkari (50,8) sekä Romania (52,4) ja Slovakia (52,4).
Juho Hyvärinen
Juho Hyvärinen (s. 27. maaliskuuta 2000 Rovaniemi ) on suomalainen jalkapalloilija joka edustaa Veikkausliigassa pelaavaa Rovaniemen Palloseuraa. Hyvärinen debutoi Veikkausliigassa ensimmäisenä 2000-luvulla syntyneenä pelaajana Fc Lahtea vastaan 27.8.2016. Hyvärinen on paikaltaan keskikentän laita, tai laitapuolustaja. Maajoukkueessa Hyvärinen on pelannut u-16 lähtien.
Euroopan tautienehkäisy- ja -valvontakeskus
Euroopan tautienehkäisy- ja -valvontakeskus (, ECDC) on vuonna 2005 perustettu, Tukholman alueella toimiva EU:n erillisvirasto. Se sijaitsee Karoliinisen instituutin kampusalueella. Viraston palveluksessa on noin 290 ihmistä. Virastosta on käytetty usein sen kansanomaisempaa nimeä "Euroopan tartuntatautivirasto".
Viraston toimialaksi on määritelty EU:n jäsenvaltioiden kansalaisten terveyden suojelemista koskevien valmiuksien parantaminen ihmisillä esiintyviä tauteja ehkäisemällä. Lisäksi sen toimialaan kuuluvat uudet ihmisten tartuntataudit. Viraston toimialaan kuuluu myös tartuntataudeista tiedottaminen.
Virasto esimerkiksi seuraa erilaisten epidemioiden ja tartuntatautien esiintymistä EU-alueella ja myös Euroopan ulkopuolella. Sairauksien levinneisyystietoja ECDC voi jakaa myös karttamuodossa - esimerkiksi Länsi-Niilin viruskuumeen esiintyminen Euroopassa tai zikaviruksen levinneisyys maailmankartalla.
Virasto julkaisee tartuntatauteja käsittelevää, Euroopan alueeseen keskittyvää verkkolehteä Eurosurveillance. Se on julkaisijasta riippumaton tiedejulkaisu, joka sisältää artikkeleiden ja uutisten lisäksi vertaisarvioituja tiedotuksia, kirjeitä, kokousraportteja sekä toimituksellista materiaalia. Artikkelit indeksoidaan kansainvälisiin PubMed/MEDLINE- ja Scopus-tietokantoihin. Vuonna 1995 perustettu, aiemmin monikielinen julkaisu alkoi tammikuusta 2008 alkaen ilmestyä viikoittain pelkästään englanniksi. Lisäksi tarvittaessa on satunnaisesti julkaistu välittömiä tiedotteita, joita "Eurosurveillance" kutsuu "e-hälytyksiksi" ("e-alert").
Lehden oman ilmoituksen mukaan sillä oli 2008 11 500 aktiivista tilaajaa ja lehden neljännesvuosittain ilmestyvän paperikoosteen painos oli 6 000 kappaletta. Kaikkien lehdessä alusta asti ilmestyneiden artikkelien luvataan olevan luettavissa ilmaiseksi lehden verkkosivuilta.
Ruusiot
Ruusiot ("Purshia") on ruusukasvien (Rosaceae) heimoon kuuluva kasvisuku. Sukuun kuuluu vajaat kymmenen lajia, joiden lisäksi muutamien muiden sukuun kuvattujen lajien taksonominen asema on toistaiseksi epäselvä.
Gidea Parkin rautatieasema
Gidea Parkin rautatieasema on rautatieasema Haveringin kaupunkipiirissä Lontoossa. Se sijaitsee TfL Railin (tulevan Crossrailin) reitillä Romfordin ja Harold Woodin asemien välillä, Oyster-vyöhykkeellä 6. TfL Railin lisäksi asemalla pysähtyy sunnuntaisin Abellio Greater Anglian junia Southend Victorian asemalle.
Asema avattiin 1. joulukuuta 1910 nimellä Squirrels Heath and Gidea Park. Se sai uudeksi nimekseen Gidea Park and Squirrels Heath 1. lokakuuta 1913. Nimi lyheni nykyiseen muotoonsa 20. helmikuuta 1969.
Asemaa käytti 2,86 miljoonaa matkustajaa kaudella 2015–2016.
Sam Hyde
Samuel Whitcomb Hyde (s. 16. huhtikuuta 1985) on yhdysvaltalainen koomikko, kirjailija ja näyttelijä. Hän on yksi Million Dollar Extreme -komediaryhmän luojista. Hyde on tunnettu julkisuustempuista ja internet-huijauksista. Hän esiintyy usein ironisesti, ja tekee oikean persoonansa ja komediapersoonansa välillisestä hahmottamista vaikeaa.
Vuodesta 2015 lähtien trollit ovat valheellisesti nimenneet sosiaalisessa mediassa Sam Hyden terroristihyökkäysten, kouluampumisten ja muiden väkivaltarikosten tekijäksi. Monesti ilmoitusten yhteyteen liitetään kuva hänestä AK-47-rynnäkkökivääri kädessään. Joissakin tapauksissa osa tiedotusvälineistä ja myös jotkin poliitikotkin ovat päätyneet uskomaan trolleja ja kertoneet Hyden olevan hyökkäysten oikea tekijä.
Punamarjat
Punamarjat ("Photinia") on ruusukasvien (Rosaceae) heimoon kuuluva kasvisuku. Sukuun kuuluu noin 45 lajia, joiden lisäksi sukuun on kuvattu reilut 60 muutakin lajia, mutta näiden taksonominen asema on toistaiseksi epäselvä.
Sukuun kuuluu myös risteymiä, kuten jalostettu risteymälaji tarhapunamarja ("Photinia" × "fraseri").
Suvi (elokuva)
Suvi on Eero Tuomikosken käsikirjoittama ja ohjaama draamaelokuva vuodelta 1981. Se jäi kriitikkona ja dokumentaristina tunnetun Tuomikosken ainoaksi pitkäksi näytelmäelokuvaksi. Nimiosaa esittää Tellervo Savela, Suvin poikaystävää Timo Reinikka ja Suvin äitiä Tuija Ahvonen.
Tarinan keskushenkilöinä ovat elämänsä suuntaa etsivä Suvi ja tämän äiti Päivi, joka arvioi tekemiään valintoja. Heidän ympärillään pyörivät Päivin alkoholisoitunut ex-mies Aulis ja tämän uusi naisystävä sekä Suvin poikaystävä. Taustalla vaikuttavat myös Päivin katkeroitunut vanha äiti ja sotamuistojaan hautova veteraani-isä.
Elokuva ei saanut lainkaan teatterilevitystä, mutta se on esitetty Yleisradion tv-kanavilla syyskuussa 1981 ja heinäkuussa 1982. Mikael Fränti sanoo elokuvaa monin tavoin onnistuneeksi mutta katsojalta paljon vaativaksi. Hän kehuu muun muassa Jorma Piirosen kuvausta ja Tuija Ahvosen näyttelijäntyötä.
Euroopan turvapaikka-asioiden tukivirasto
Euroopan turvapaikka-asioiden tukivirasto (, EASO) on vuonna 2010, vuonna 2011 Maltan Vallettaan sijoituspäätöksen saanut EU:n erillisvirasto. Viraston palveluksessa on yli 150 ihmistä.
EASO toimii EU:n asiantuntijatahona turvapaikka-asioissa ja kehittää EU:n yhteistä turvapaikanhaun järjestelmää (CEAS) neuvomalla, koordinoimalla ja vahvistamalla jäsenmaiden yhteistyötä turvapaikka-asioissa. Virasto myös auttaa jäsenmaita täyttämään niiden eurooppalaiset ja kansainväliset velvoitteet turvan antamiseksi hädässä oleville. Turvapaikka-asioiden tukivirasto antaa myös operatiivistä tukea niille jäsenmaille, joiden turvapaikanhaku- ja vastaanottojärjestelmä on erityisen paineen alla. Lisäksi EASO tuottaa näyttöön perustuvaa tietoa turvapaikanhakuun liittyvistä asioista EU:n poliittisille päättäjille ja lainsäädännön parissa työskenteleville.
Euroopan turvapaikka-asioiden tukivirasto tukee kumppanuuksia myös EU:n ulkopuolisten kolmannen maailman maiden kanssa.
Suomen Islamilainen Diyanet Yhdyskunta
Suomen Islamilainen Diyanet Yhdyskunta eli Diyanet (turk. "Finlandiya Diyanet İslam Cemaati") on islamilainen, vuonna 2016 rekisteröitynyt uskonnollinen yhdyskunta. Yhdyskunnan virallinen kotipaikka on Helsinki.
Diyanetin hallinolliseen alaisuuteen kuuluu Vantaalla, Porissa, Turussa ja Lahdessa sijaitsevat moskeijat. Yhdyskunnan jäseneksi hyväksytään muslimeja.
Suomen Islamilainen Diyanet Yhdyskunta korvasi aiemman 16. joulukuuta 2011 perustetun Suomen Diyanet Yhdistyksen (turk. "Finlandiya Diyanet Derneği").
CF Fuenlabrada
Club de Fútbol Fuenlabrada on jalkapalloseura Fuenlabradan kaupungista Espanjasta. Seura on perustettu vuonna 1975, ja sen edustusjoukkue pelaa Espanjan kolmanneksi korkeimmalla sarjatasolla Segunda División B:ssä. Joukkueen kotistadionina toimii 2 500-paikkainen Estadio Fernando Torres.
Aivotutkimusmenetelmät
Aivotutkimusmenetelmillä on jo pitkät perinteet, mutta vasta viime vuosituhannen loppupuolen voimakas kuvantamistekniikan kehitys on siirtänyt tutkimuksen aivan uudelle tasolle. Siitä huolimatta tutkimustekniikan spatiaalinen ja temporaalinen tarkkuus on edelleen ongelma. Tätä ongelmaa on alettu kuluvan vuosituhannen alkaessa ratkomaan myös massiivisten aivosimulaatiotekniikoiden kehityksellä.
Aikaisemmin tietoa aivoista saatiin vain eläinkokeiden ja aivovauriotapausten tutkimuksella. 1970- ja 1980-lukujen taitteesta lähtien avuksi saatiin magneettikuvaus- ja aivosähkökäyrämittaukset. Sittemmin avuksi saatiin myös positroniemissiotomografia (PET), yksifotoniemissiotomografia (SPECT), tietokonekerroskuvaus eli TT-kuvaus, tietokonetomografia tai CT-kuvaus (CAT, TT, CT), magneettikuvaus (Magnetic Resonance Imaging, MRI) ja toiminnallinen magneettikuvaus (Functional Magnetic Resonance Imaging, fMRI).
Aivokuvausmenetelmät jaetaan anatomiseen kuvaukseen ja toiminnalliseen kuvaukseen. Anatominen kuvaus antaa tietoa aivojen rakenteesta, ja toiminnallinen kuvaus näyttää, miten aivot toimivat.
Kognitiivinen neurotiede syntyi kognitiivisten toimintojen ja toiminnallisen magneettikuvauksen samanaikaisten tutkimusten hyödyntämisestä, mikä mahdollisti kognitiivisten ja neurologisten toimintojen korrelaatioiden tutkimisen.
Aivotutkimuksen virstanpylväitä:
Sakari Härö
Aarne Sakari Härö (16. marraskuuta 1917 Mikkeli – 4. heinäkuuta 2012) oli suomalainen lääkäri, tutkija, lääkintöneuvos ja terveydenhuollon kehittäjä.
Härön vanhemmat olivat rovasti Eemil Härö ja Elli Kaakko ja puoliso vuodesta 1948 Eila Pätiälä. Härö tuli ylioppilaaksi Mikkelin lyseosta 1936 ja valmistui lääketieteen lisensiaatiksi 1946. Iho- ja sukupuolitautien erikoislääkärin pätevyyden hän sai 1952 ja keukosairauksien pätevyyden 1961. Sota-aikana hän palveli paitsi asevelvollisena, myös pataljoonan sekä kenttä- ja sotasairaalan lääkärinä sekä pommikoneen suunnistajana.
Lääkintöhallituksessa Härö toimi eri tehtävissä, viimeksi suunnitteluosaston päällikkönä vuoteen 1982 saakka. Sairausrekisterien ylläpito oli yksi hänen työnsä kohteista. Varttuneella iällä väitellyt Härö oli myös aktiivinen tutkija, jolla oli yli 250 julkaisua. Hän oli myös kansainvälisessä yhteistyössä plajon käytetty asiantuntija. Härö harrasti myös keräilyä, hankki käyttöönsä 1900-luvun alussa valmistetun höyrylaivan ja pystytti kotipihalleen tuulimyllyn.
Eläkkeellä ollessaan Härö suomensi Benedictus Olain vuonna 1578 laatiman Ruotsi-Suomen ensimmäisen lääkärikirjan:
Pentti Laurio
Pentti Laurio on keskisuomalainen toimittaja ja viihdetaiteilija. Hän esiintyi mm. kirjoittamassaan Yleisradion radiosarjassa "Kauppisen pariskunta" 1980-luvulla.
Rainer Inberg
Karl Rainer Inberg (8. syyskuuta 1903 Hiitola – 9. huhtikuuta 1986) oli suomalainen lääkäri ja professori.
Inbergin vanhemmat olivat piirilääkäri Emil Inberg ja Aina Taberman ja puoliso vuodesta 1929 Raili Raemaa. Inberg tuli ylioppilaaksi Seinäjoen yhteiskoulusta 1921 ja valmistui lääketieteen lisensiaatiksi 1927. Lääketieteen ja kirurgian tohtoriksi Inberg väitteli 1931, kirurgian erikoislääkärin pätevyyden hän sai 1933. Inberg oli Helsingin yliopiston kirurgian dosentti vuodesta 1944 vuoteen 1955 ja kirurgian ruotsinkielinen professori vuodesta 1955. Hän oli myös HYKSin IV kirurgian klinikan ylilääkäri vuodesta 1962. Professuuria Inberg hoiti vuoteen 1970 asti. Sodissa Inberg toimi lääkärinä kenttä- ja sotasairaalassa, sotilasarvoltaan hän oli lääkintämajuri (1942).
Always Ascending (kappale)
Always Ascending on skotlantilaisen rockyhtye Franz Ferdinandin kappale ja ensimmäinen single sekä nimikko- ja avauskappale yhtyeen viidenneltä studioalbumilta "Always Ascending". Kappale julkaistiin 25. lokakuuta 2017 YouTubessa ja monissa suoratoistopalveluissa. Singlen B-puolena julkaistiin lyhennetty radioversio kappaleesta.
Christina Krause
Maria "Christina" Krause (s. 8. elokuuta 1963) on suomalainen psykologi ja tutkija, joka toimi kognitiotieteen professorina Helsingin yliopistossa.
Krause kirjoitti ylioppilaaksi Turun Katedralskolanista ja opiskeli sitten psykologiaa Åbo Akademissa. Hän suoritti maisterin tutkinnon 1992, lisensiaatin tutkinnon 1995 ja väitteli tohtoriksi 1997. Vuodesta 1998 hän on toiminut kokeellisen neuropsykologian dosenttina Turun yliopistossa ja vuodesta 2001 kokeellisen neurotieteen dosenttina Åbo Akademissa. Vuonna 2002 hänet nimitettiin Helsingin yliopiston kognitiotieteen professoriksi.
Krausen eniten siteerattuja artikkeleita on vuonna 2008 julkaistu tutkimus “Effects of Electromagnetic Fiels Emitted by Cellular Phones on the EEG During an Auditory Memory Task” ("Bioelectromagnetics", 25, [1], 33–40, January 2004).
Nuoruudessaan Christina Krause soitti rumpuja ja oli läpi 1980-luvun mukana Beat-yhtyeessä, joka tuli toiseksi vuoden 1981 Syksyn sävelessä ja edusti Suomea vuoden 1990 Eurovision laulukilpailussa kappaleella ”Fri?”. Työskennellessään musiikkiterapeuttina hän kiinnostui psykologiasta.
Luis Nery
Luis Nery (s. 12. joulukuuta 1994 Tijuana, Meksiko) on meksikolainen kääpiösarjan nyrkkeilijä ja hallitseva WBC liiton maailmanmestari painoluokassaan.
Nery aloitti ammattinyrkkeilyuran vuonna 2012. Vuonna 2016 Nery otteli David Sanchezia vastaan voittaen tämän luovutusvoitolla viidennen erän jälkeen. Vuonna 2017 Nery voitti WBC liiton ja The Ring lehden mestaruudet voittamalla Shinsuke Yamanakan teknisellä tyrmäyksellä neljännessä erässä Yamanakan ollessa pahoissa vaikeuksissa kehäköysissä. Yamanka ottelun jälkeen Nery jäi kiinni zilpaterolin käytöstä.
Suberiinihappo
Suberiinihappo (CHO) on dikarboksyylihappoihin eli kahdenarvoisiin karboksyylihappoihin kuuluva orgaaninen yhdiste. Yhdistettä voidaan käyttää monomeerinä polyestereiden ja -amidien valmistuksessa.
Huoneenlämpötilassa suberiinihappo on valkoisia kiteitä. Yhdiste liukenee vain niukasti veteen, hieman dietyylieetteriin ja hyvin etanoliin. Suberiinihappo on kahdenarvoinen heikko happo ja sen pK-arvot ovat 4,5 ja 5,4.
Ensimmäisen kerran suberiinihappoa valmisti Luigi Valentino Brugnatelli vuonna 1781 hajottamalla luonnonkorkkia typpihapon avulla. Teollisessa mittakaavassa käytettyjä menetelmiä suberiinihapon valmistukseen ovat syklo-okteenin otsonolyysi, risiiniöljyhapon hapetus typpihapolla, syklo-oktanonin hapetus typpihapolla ja 1,6-heksaanidiolin karbonylointi nikkelikarbonyylin toimiessa katalyyttinä. Aineen valmistamiseen on myös useita muita laboratoriomittakaavaan soveltuvia menetelmiä.
Suberiinihaposta voidaan valmistaa polyestereitä ja polyamideja. Tällainen on esimerkiksi suberiinihapon ja heksametyleenidiamiinin muodostama Nylon 6,8. Yhdisteestä saatavia suberaattiestereitä käytetään muun muassa voiteluaineina.
Ilorin
Ilorin on Nigerian Kwaran osavaltion pääkaupunki. Vuoden 2006 arvion mukaan kaupungin väkiluku oli 777 667, tehden siitä Nigerian kuudenneksi suurimman kaupungin väkiluvun mukaan.
Veiko Porkanen
Veiko Porkanen (s. 4. tammikuuta 1989 Põltsamaa, Viro) on virolainen näyttelijä.
Porkanen kirjoitti ylioppilaaksi vuonna 2008 Põtsamaan yhteislukiosta (Põltsamaa ühisgümnaasium). Vuosina  2008–2010 hän opiskeli Tallinnan teknillisessä yliopiston Tarton korkeakoulussa (Tartu Kolledž) rakennusentisöintiä, mutta siirtyi teatterikouluun ja valmistui Tiit Ojasoon oppilaana vuonna 2014 Viron musiikki- ja teatteriakatemian näyttelijälinjalta vuonna 2014.
Porkanen on valmistumisestaan lähtien ollut kiinnitettynä Vanemuisen näyttelijänä.
Porkasen tunnetuimmat roolit ovat elokuvissa "Surma vaanii vuorilla" (Must alpinist) (2015) ja "Loikkarit" (Sangarid) (2017).
Porkasella on inkerinsuomalainen tausta ja hänen nimensä äännettään viroksi suurin piirtein samoin kuin suomalainen nimi "Veikko Porkkanen".
Illallinen äidille
Illallinen äidille on Endemol Shine Finlandin tuottama, MTV3-kanavalla vuonna 2017 esitetty 10-osainen ohjelma, jossa julkisuudesta tutut miehet kiittävät omia äitejään valmistamalla heille illallisen yhdessä kokki Kari Aihisen kanssa.
Illallinen suunnitellaan yllätyksenä äidille ja menu perustuu lapsuuden makuihin ja muistoihin. Jakson lopussa pojat lukevat äidilleen kirjoittamansa kirjeen.
Ohjelmasta on tehty formaatti ”Dinner for Mum” ja sen esitysoikeudet on myyty Belgiaan.
Vilnan pörssi
Vilnan pörssi tai Nasdaq Vilna (AB Nasdaq Vilnius) on Nasdaq Inc.-pörssikonserniin kuuluva, Liettuan Vilnassa pörssitoimintaa harjoittava yhtiö. Se pohjautuu vuonna 1993 perustettuun Liettuan pörssiin ("National Stock Exchange of Lithuania"), jonka osake-enemmistö yksityistettiin vuonna 2003.
? (albumi)
? (Fragezeichen) () on saksalaisen Neue Deutsche Welle -yhtyeen Nenan toinen albumi ja kolmas albumi, joka sisältää yhtyeen päälaulajan Gabriele ”Nena” Kernerin. Albumi julkaistiin 27. tammikuuta 1984, vain muutama kuukausi ennen yhtyeen ensimmäisen kansainvälisen albumin "99 Luftballons" julkaisemista.
Albumi sijoittui Suomen virallisen listan sijalle 10. ja oli musiikkilistalla yhteensä 14 viikkoa.
Kuten aikaisemmankin eponyymin albumin, myös tämän albumin tuottivat Reinhold Heil ja Manne Praeker.
Corneliu Vadim Tudor
Corneliu Vadim Tudor (28. marraskuuta 1949 – 14. syyskuuta 2015) oli romanialainen poliitikko, Suur-Romania-puolueen johtaja, senaattori ja europarlamentikko.
Vadim Tudor valmistui Bukarestin yliopistosta 1971 ja toimi kaksi vuosikymmentä journalistina, mm. uutistoimisto Agerpresissa. Hän oli myös runoilija ja eräänlaisena hovirunoilijana kirjoitti Nicolae Ceaușescua ylistävää runoutta.
Kommunistivallan päätyttyä hän perusti Suur-Romania lehden ja Suur-Romania puolueen. Lehden levikki oli satojatuhansia 1990-luvun alkupuolella. Hän oli senaattorina 1992–2008 ja Euroopan parlamentissa 2009–2014. Vadim Tudorin artikkeleissa pilkattiin juutalaisia, unkarilaisia, romaneita ja liberaaleja. Vielä vuoden 2012 televisiohaastattelussa hän kielsi holokaustin tapahtuneen Romaniassa.
Vuonna 2000 Vadim Tudor pääsi presidentinvaaleissa toiselle kierrokselle, mutta istuva presidentti Ion Iliescu valittiin kolmannelle kaudelleen.
Kultarinta (kirja)
Kultarinta on Anni Kytömäen esikoisteos, joka ilmestyi 2014 Gummeruksen kustantamana. Teos oli vuonna 2014 ehdolla Finlandia-palkinnon ja Helsingin Sanomien esikoiskirjapalkinnon saajaksi. Tammikuussa 2015 Kytömäki sai teoksesta Gummeruksen myöntämän Kaarlen palkinnon. Kytömäki palkittiin 2015 "Kultarinta"-romaanista myös Tulenkantaja-palkinnolla.
Kytömäen esikoisromaani on vuosiin 1903–1937 sijoittuva rakkauskertomus, jossa metsä on keskeisessä osassa. Se on myös sukupolviromaani, jossa on kolmen sukupolven ihmisiä: ensimmäisenä on metsäteollisuudesta kiinnostunut kartanonherra ja toisena hänen luonnontutkijapoikansa Erik. Kolmatta sukupolvea edustaa Erikin tytär Malla, joka nousee romaanin loppupuolella päähenkilöksi. Kirjallisuuskriitikko Matti Mäkelän mukaan teos tekee suuren vaikutuksen ”yksityiskohtaisella, asiantuntevalla, vivahteikkaalla ja hyvin tunteikkaalla luonnonkuvauksella” ja romaani tarjoaa myös loistavaa ihmiskuvausta.
Mikko Harju
Mikko Harju on suomalainen laulaja-lauluntekijä. Hän on tullut tutuksi muun muassa platinalevyt saavuttaneista singleistään ”Mä olen tässä” ja ”Taivas ei oo rajana”. Hänen esikoisalbuminsa "Sinä olet elämä" julkaistiin toukokuussa 2018.
Mikko Harju alkoi vuonna 2015 julkaisemaan kappaleitaan omakustanteisesti. Hän työsti kappaleita kahden tuottajan kanssa, tehden keikkamyynnin ja kappaleiden mainostamisen itse. Ensimmäinen single, ”Laulu raikaa”, julkaistiin kesäkuussa 2015. Myöhemmin syksyllä julkaistu ”Mä olen tässä” -kappale nousi keväällä 2016 Spotifyn 50 kuunnelluimman kappaleen joukkoon ja lopulta neljä eri levy-yhtiötä tarjosi Harjulla levytyssopimusta, joista Warner Music Finlandin kanssa hän teki sopimuksen huhtikuussa 2016. Kappaletta kuunneltiin pelkästään Spotifyssa yli 1,5 miljoonaa kertaa ennen levytyssopimuksen syntyä. Sittemmin se on ylittänyt platinalevyn rajan yli neljän miljoonan kuuntelukerrallaan.
Ensimmäinen Warnerin julkaisema single, ”Ehjä”, julkaistiin elokuussa 2016. Seuraava single, ”Sinä riität”, julkaistiin tammikuussa 2017 ja se on ylittänyt kultalevyn rajan. Viimeisin single, ”Taivas ei oo rajana”, on saavuttanut puolestaan platinalevyn rajan. Singlet sisältyivät Harjun toukokuussa 2018 julkaistulle esikoisalbumille "Sinä olet elämä".
Niittyjuhlat
Niittyjuhlat ovat 1800-luvulta peräisin oleva perinne, jota Tampereen kulttuuriyhdistys ry on pyrkinyt pitämään yllä järjestämällä vuosittain tätä nimeä kantavan tapahtuman. Se perustuu Finlaysonin puuvillatehtaan pitkäaikaisen omistajan ja patruunan Wilhelm von Nottbeckin 1860-luvulla aloittamaan perinteeseen; yrityksen työväen ja heidän perheidensä hyväksi järjestettyyn yhteiseen elonkorjuujuhlaan. Tapahtuman keskus on Finlaysonin palatsi ja sitä ympäröivä Finlaysonin puisto l. Wilhelm von Nottbeckin puisto, ajallisesti se sijoittuu yleensä elokuun toiselle sunnuntaille. Juhlien päätöskonsertit pidetään Finlaysonin kirkossa.
Nykymuotoisena juhlia on pidetty vuodesta 2009. Kulttuuriyhdistys haluaa myös tämän kulttuuripainotteisen iltapäivätapahtuman kautta tuoda esiin arvostuksensa sekä puuvillatehtaalle, sen työväelle, että patruuna von Nottbeckille. Näiden kolmen tekijän ansiosta Tampereesta aikanaan kasvoi sekä voimakas teollisuus- että kulttuurikaupunki. Finlaysonin tehdasalueen, sekä vuonna 1820 perustetun Finlayson Oy:n historia kertovat myös omalla tavallaan tästä vahvasta perinteestä.
Alkuperäisistä Niittyjuhlista 1860-luvulta alkaen kertoo myös historiikki:
…"tasaisella nurminiityllä Kuninkaan- ja Polttimonkadun välissä, minne tavallisesti levitettiin kankaita valkaistaviksi. Kankaat korjattiin tieltä ja yksinomaan tilaisuutta varten pystytettiin ken-tälle iso paviljonki kunniavieraita varten, musiikki- ja laululava, kaksi tanssilavaa ja erilaisia telineitä urheilu- ja muita tilaisuuksia varten."..."Paviljongin keskiaukon yläpuolelle oli maalattu suurin kirjaimin: OLKAAT TERWE TULTUA".
Ilona Riipinen
Ilona Riipinen (s. 1982 Lempäälä) on suomalainen fyysikko, joka toimii ilmakehätieteen professorina Tukholman yliopistossa. Hän on saanut rahoitusta tutkimustyölleen monilta säätiöiltä, ja Euroopan tutkimusneuvostolta.
Riipinen opiskeli (fil. maist., 2005) ja työskenteli tohtoriopiskelijana Helsingin yliopistossa professori Markku Kulmalan ja kumppaneiden menestyksekkäässä aerosolitutkijoiden yhteisössä. Riipinen myös väitteli ja valmistui vuonna 2008 filosofian tohtoriksi Helsingin yliopistosta fysiikan alalta. Hänen englanninkielinen väitöskirjansa (2008) käsitteli ilmakehän pienhiukkasten muodostumisen ja kasvun alkuvaiheita oli otsikoitu "Observations on the first steps of atmospheric particle formation and growth". Hän on ollut Helsingin yliopiston fysiikan dosentti vuodesta 2011.
Riipinen toimi apulaisprofessorina Tukholman yliopistossa vuosina 2011–2016. Vuoden 2017 alusta hän on ollut ilmakehätieteiden professori samassa yliopistossa. Hän on tutkijana osallistunut useiden tiedemaailman arvostetuimmissa lehdissä (Nature, Science) julkaistujen alkuperäisartikkelien laatimiseen. Vuonna 2016 hän oli eräs siteeratuimpia geotieteilijöitä ja kuului maailman 3 100 eniten viitatun tutkijan joukkoon ("Highly Cited Researchers").
Luettelo Franz Ferdinandin kappaleista
Tämä on luettelo Franz Ferdinand -yhtyeen levyttämistä kappaleista aakkosjärjestyksessä. Katso myös Franz Ferdinandin diskografia.
Nokia 7
Nokia 7 on suomalaisen HMD Globalin lokakuussa 2017 julkaisema älypuhelin, joka perustuu Android-käyttöjärjestelmälle. Puhelin tuli myyntiin ensimmäisenä Kiinassa.
Puhelimessa on 5,2 tuuman IPS LCD -näyttö, 16 megapikselin takakamera f/1,8-aukolla ja ZEISS-linssillä, 5 megapikselin etukamera, Qualcomm Snapdragon 630 -järjestelmäpiiri, 4 tai 6 gigatavua RAM-muistia sekä 64 gigatavua tallennusmuistia, joka on laajennettavissa muistikortilla.
Wise Blood – levoton veri
Wise Blood – levoton veri ("Wise Blood") on John Hustonin ohjaama yhdysvaltalainen elokuva vuodelta 1979. Komediallisen draamaelokuvan pääosissa näyttelevät Brad Dourif, Amy Wright, Harry Dean Stanton ja Ned Beatty. Yhdysvaltojen etelävaltioihin sijoittuva tarina perustuu Flannery O’Connorin samannimiseen romaaniin vuodelta 1952.
Nuori, yksinkertaiselta ja itsepäiseltä vaikuttava mies Hazel Motes (Dourif) palaa nimeämättömästä sodasta lievästi haavoittuneena autioituneeseen kotitaloonsa Tennesseen maaseudulla, mutta jatkaa matkaansa kaupunkiin. Hän on katkeroitunut tavasta, millä hänen saarnaajaisoisänsä (Huston) kohteli häntä lapsena, ja päättää ryhtyä perustamansa uudenlaisen ”Jeesuksettoman” kirkkokunnan kiertäväksi saarnaajaksi kehnolla autonromullaan. Hänen tielleen osuvat toinen yksinkertainen nuori mies (Dan Shor), sokeaa näyttelevä huijarisaarnaaja (Stanton) ja tämän tytär (Wright), kilpaileva huijarisaarnaaja (Ned Beatty) ja tämän apuri (William Hickey) sekä monia muita erikoisia hahmoja.
Elokuva on kuvattu pääosin Georgian osavaltion Maconissa.
Elokuvan bluegrass-vaikutteisen musiikin on tehnyt Alex North. Pääteemana kuullaan erilaisia banjo- ja viulusovituksia kappaleesta ”Tennessee Waltz”.
"The New York Timesin" Vincent Canby kuvasi ensi-iltakritiikissään "Wise Bloodia" niin eksentriseksi ja käänteissään yllättäväksi, että sitä luulisi pikemminkin nuoren "enfant terriblen" esikoiselokuvaksi kuin yhdeksi seitsemänkymppisen veteraanin viimeisistä.
"Helsingin Sanomien" Helena Ylänen ylisti "Wise Bloodia" vuonna 1981 näin: ”On hyviä ja huonoja, vakavia ja vaikuttavia filmejä, ja sitten on oikeita elokuvia. Niiden kuvat kulkevat puhtaina ja luontevina, klassisen ilmavina ja itsestäänselvinä kuin hienoin proosa. John Hustonin vuonna 1979 valmistunut "Wise Blood" on sellainen elokuva.”
"Wise Blood" oli vuonna 1980 ehdolla New York Film Critics Circlen parhaan elokuvan palkintoon, jonka sai Robert Redfordin "Tavallisia ihmisiä". Vuonna 2004 "The New York Timesin" kriitikot valitsivat elokuvan yhdeksi kaikkien aikojen tuhannesta parhaasta maailmassa.
Nokia 6303 classic
Nokia 6303 classic on Nokian vuonna 2009 toukokuussa julkaisema matkapuhelin. Siinä on 3,2 megapikselin kamera salamavalolla. Puhelimessa on 1050 milliampeeritunnin akku. Näytön on koko on 2,2 tuumaa. Puhelimessa on muistikorttipaikka ja sen sisäinen muisti on 17 megabittiä.
Koblenz (Sveitsi)
Koblenz on kaupunki Sveitsissä Aargaun kantonissa. Siellä oli vuoden 2016 lopulla 1 632 vakinaista asukasta.
Koblenz sijaitsee Reinin etelärannalla ja Aaren itärannalla jokien yhdyspaikassa, Saksan rajalla, noin 15 kilometriä Badenin kaupungista pohjoiseen.
Koblenzista on maantiesilta sekä Reinin yli Waldshutiin että Aaren yli Leuggerniin. Aaren vartta seuraileva valtatie 5 () Lausanneen alkaa Koblenzista. Reinin etelärantaa kulkeva valtatie 7 Baselista St. Margretheniin kulkee Koblenzin kautta.
Koblenz on rautateiden risteyspaikka. Sieltä on rautatie viiteen suuntaan:
Mikko Niemi (professori)
Mikko Olavi Niemi (s. 1975) on suomalainen lääkäri ja Helsingin yliopiston farmakogenetiikan professori. Vuosien 2014–2016 "Highly Cited Researchers" -listojen mukaan hän oli yksi maailman viitatuimmista lääkeaineopin ja toksikologian tutkijoista. Hän on saanut rahoitusta tutkimustyölleen muun muassa Euroopan tutkimusneuvostolta.
Hän väitteli vuonna 2001 Helsingin yliopistossa farmakologian ja farmakokinetiikan alaan kuuluvalla englanninkielisellä artikkeliväitöskirjalla "Effects of induction and inhibition of cytochrome P-450 enzymes on the pharmacokinetics and pharmacodynamics of oral antidiabetic drugs". Professori Pertti J. Neuvosen ohjauksessa syntynyt väitöskirja tarkasteli diabeteslääkkeiden yhteisvaikutuksia. Joidenkin lääkkeiden todettiin häiritsevän diabeteslääkkeitä pilkkovien entsyymien toimintaa maksassa. Niemi myös havaitsi suuria eroja lääkepitoisuudessa terveiden ihmisten välillä.
Väitöskirjan jälkeisiä jatko-opintoja Niemi teki Kliinisen farmakologian instituutissa Stuttgartissa. Hän havaitsi, että vesiliukoisen pravastatiini-kolesterolilääkeaineen pitoisuudet elimistössä olivat yhteydessä OATP1B1-kuljetusproteiinin geneettiseen vaihteluun. Hän paikansi geenimuutoksen, joka heikensi pravastatiinin pääsyä maksaan ja poistumista elimistöstä. Helsinkiin palattuaan Niemi jatkoi kuljetusproteiinien tutkimista ja osoitti tutkimusryhmänsä kanssa, että kuljetusproteiini oli tarpeen myös rasvaliukoisella simvastatiini-kolesterolilääkeaineella. Perinnöllinen muutos OATP1B1-geenissä vaikutti tämän rasvaliukoisen lääkeaineen liikkumiseen enemmän kuin vesiliukoisen pravastatiinin. Löydös oli erittäin merkittävä, ja johti jatkotutkimuksiin, joiden seurauksena kuljetusproteiinien merkitystä ja ihmisten välisiä eroja pyritään arvioimaan lääkekehityksessä aiempaa kattavammin.
Professori Niemen mukaan lääkkeiden teho tepsii toivotusti vain osalla ja jää alle toivotun tason noin kolmanneksella käyttäjistä. Hän pyrkii tutkimusryhmänsä kanssa kehittämään lähestymistä, jossa potilaan perimästä saatua tietoa voitaisiin hyödyntää kolesterolilääkityksen määräämisessä. Geenitieto voitaisiin ottaa huomioon muun lääkityksen ja sairauksien ohella, jolloin lääkkeiden määräämistä voitaisiin muuttaa yksilöllisemmäksi.
Mikko Niemi on ollut Suomalaisen tiedeakatemian jäsen vuodesta 2014.
Musicarello
Musicarello (Il musicarello) on italialainen musiikkielokuvan alalaji. Sen tyypillisiä lajipiirteitä ovat hiljattain kuuluisuuteen nousseen kevyen musiikin laulajan uran edistäminen ja hänen viimeisimmän albuminsa mainostaminen sekä toistuvat viittaukset muotiin ja nuoruuteen.
Musicarello-elokuvan keskeisenä musiikillisena teemana on levyltä nostettu hittikappale. Toisinaan elokuvan nimi on sama kuin hittikappaleen, kuten "Lisa dagli occhi blu". Musicarelloihin kuuluu yleensä hempeä rakkaustarina ja rantaelämä sekä hauskanpito. Lajityyppi vastaa lähinnä saksalaista schlager-elokuvaa ja suomalaista iskelmäelokuvaa.
Elokuvakriitikko Stefano Della Casan mukaan musicarello-nimi on muunnelma suositun "Carosello"-televisio-ohjelman nimestä. RAI esitti "Caroselloa" vuosina 1957–1977.
Ensimmäiset musicarello-elokuvat tehtiin 1950-luvulla ja lajityyppi eli kukoistuskautensa 1960-luvulla, jonka jälkeen se alkoi hiipua.
Mikko Niemi
Mikko Niemi on muun muassa seuraavien henkilöiden nimi: